पाक्योंग विमानक्षेत्र
पाक्योंग विमानक्षेत्र सिक्किम की राजधानी गंगटोक के निकट बना एक ग्रीनफील्ड हवाई अड्डा है। यह विमानक्षेत्र गंगटोक से दक्षिण में लगभग ३५ कि॰मी॰ दूर 400 हे॰ (990 एकड़) में विस्तृत है। 4,500 फीट (1,400 मी॰) की ऊंचाई पर स्थित यह भारत के पांच सर्वोच्च ऊंचाई पर स्थित विमानक्षेत्रों में से एक है। यह भारत के पूर्वोत्तर क्षेत्र में बना प्रथम ग्रीनफील्ड हवाई अड्डा है तथा भारत का १००वां प्रचालन संलग्न विमानक्षेत्र भी है। यह सिक्किम राज्य का प्रथम हवाई अड्डा है। इस हवाई अड्डे का उद्घाटन भारत के प्रधानमंत्री नरेंद्र मोदी द्वारा २४ सितंबर, २०१८ को किया गया था। हालांकि पहले यहां से प्रथम उड़ान स्पाइस्जेट द्वारा ४ अक्तूबर को होनी तय थी, किन्तु बाद में इसे ८ अक्तूबर को होना निर्धारित किया गया। ड्रक एयर द्वारा १ जनवरी २०१९ से पाक्योंग से पारो की उड़ान आरम्भ करने की भी योजना है। इस प्रकार यह अन्तर्राशःट्रीय विमानक्षेत्र भी बनने वाला नियोजित है।